Fortuna Hjørring forstærker offensiven med Rikke Dybdahl, der er delt topscorer i Kvindeligaen.

FC Thy-Thisted Q har scoret 22 mål i efterårets 14 kampe i Kvindeligaen. 16 af de mål har Rikke Dybdahl og Malene Sørensen stået for med otte scoringer hver, men når ligaen genoptages efter vinterpausen, kommer førstnævnte ikke til at score flere mål for thyboerne. 25-årige Rikke Dybdahl skifter nemlig fra Thisted-klubben til de nordjyske ligarivaler fra Fortuna Hjørring. - Vi har fået en ønskespiller ind i truppen. Rikke er en super angriber. Jeg håber, at vi kan udvikle hende og få hende op på et endnu højere niveau, siger Fortuna Hjørrings cheftræner Bo Zinck. Erstatter nuværende topscorer Fortuna Hjørring har fundet vej til nettet 24 gange i denne sæson. Camilla Kur Larsen stod for syv af målene og blev holdets topscorer, men hun stopper i Fortuna for at rykke til England sammen med sin mand Brian Sørensen. Derfor glæder Hjørring-klubben sig til at få Rikke Dybdahl ind på holdet. - Jeg synes, at det her viser, at Fortuna stadigvæk er en klub, der kan og vil have store danske profiler på holdet, siger Bo Zinck. Rikke Dybdahl har skrevet under på et et-årig kontrakt med Fortuna Hjørring.